SPANIA

ALEGERI PARLAMENTARE

 

1. Sistemul instituţional spaniol

Procesul constituirii modelului instituţional spaniol concretizat în Constituţia din 1978 a avut ca punct de plecare o serie de factori specifici la nivel socio-economic şi istoric.

Încadrarea Spaniei în cadrul ţărilor cu regim constituţional pluralist a avut loc destul de târziu, procesul început în anii ’30 fiind întrerupt în timpul dictaturii lui Franco.

Procesul de reînnoire constituţională declanşat după moartea lui Franco s-a desfăşurat într-o atmosferă de maturitate şi moderaţie, implantarea noilor instituţii democratice fiind marcată de o clară voinţă de a depăşi antagonismele care, în trecut, au divizat ţara. 

Pe tot parcursul elaborării noii Constituţii, obiectivul central a fost acela al obţinerii consensului care a exprimat voinţa fermă de reconciliere naţională şi dorinţa de a integra un număr cât mai mare de orientări în noul proiect politic, evitându-se orice fel de excludere din viaţa politcă a unor partide ce ar fi produs dificultăţi.

La acestea s-a adăugat adeziunea fără ezitare a regelui Juan Carlos I la regimul democratic. Aceşti factori au influenţat puternic procesul constituţional declanşat de Adunarea Constituantă formată din cele 2 camere alese prin vot universal la 15 iunie 1977 (Congresul – prin reprezentare proporţională şi Senatul prin scrutin majoritar, 41 dintre membrii săi fiind aleşi de rege). 

Articolul 11 al Constituţiei declară Spania un stat de drept social şi democratic, recunoscând drept valori fundamentale egalitatea, justiţia şi pluralismul politic.

Constituţia prevede un sistem flexibil de conlucrare între organismele de suveranitate naţională. Potrivit Constituţiei, acestea sunt instituţia regalităţii (Coroana), Parlamentul, Guvernul şi Tribunalul Constituţional. Fiecăruia dintre aceste patru organisme, denumite şi organisme constituţionale, le revin atribuţii precise stabilite potrivit principiului separaţiei puterilor, raportat la caracteristicile sistemului politic parlamentar.

1.1 Regele

Din punct de vedere al formei de guvernământ, Spania este o monarhie parlamentară. Ca toate monarhiile contemporane şi monarhia spaniolă are un caracter parlamentar ceea ce înseamnă că prerogativele de putere sunt repartizate Parlamentului şi Guvernului. Aceste două organisme sunt principalii actori politici. 

Regele este şeful statului şi un simbol al unităţii şi permanenţei acestuia. Regelui îi revine sarcina de a arbitra funcţionarea corespunzătoare a instituţiilor democratice. Persoana Regelui este inviolabilă; totodată, regele nu poate fi tras la răspundere pentru guvernarea statului. Pentru a fi valabile şi pentru a produce efecte juridice, actele Regelui – în îndeplinirea prerogativelor sale constituţionale – trebuie să fie contrasemnate de Primul-ministru sau după caz, de miniştrii de resort.

Coroana regală se transmite pe cale ereditară, descendenţilor Regelui Juan Carlos I de Bourbon, cu respectarea dreptului de primogenitară. Acestei reguli i se adaugă şi alte dispoziţii vizând sistemul de preferinţe (linia directă, faţă de cea indirectă; sexul masculin, faţă de cel feminin; gradul de rudenie mai apropiat, faţă de cel mai îndepărtat: vârsta).

Competenţele Regelui sunt formale şi constau în: 

a. Sancţionarea şi promulgarea legilor;

b. Convocarea şi dizolvarea Parlamentului;

c. Convocarea referendumului potrivit Constituţiei;

d. Propunerea candidatului la funcţia de Premier;

e. Numirea şi revocarea membrilor Guvernului la propunerea Primului-ministru;

f. Numirea funcţionarilor civili şi militari;

g. Conferirea decoraţiilor;

h. Informarea sa asupra problemelor statului şi prezidarea în acest caz, a şedintelor Guvernului, când consideră că este oportun, precum şi la cererea Primului-ministru;

i. Exercitarea dreptului de graţiere;

j. Este comandantul suprem al forţelor armate.

Regelui îi revin atribuţii şi în domeniul relaţiilor internaţionale şi anume:

a. Reprezintă statul spaniol în raporturile cu alte state;

b. Acreditează ambasadori şi alţi reprezentanţi diplomatici;

c. Exprimă consimţământul statului pentru încheierea tratatelor internaţionale;

d. Declară război şi încheie pacea cu autorizarea prealabilă a parlamentului.

Constituţia instituţionalizează o monarhie cu caracteristici bine determinate în sensul că regele are o legitimitate democratică încă de la momentul recunoaşterii prin voinţa populară. Coroana este un organ cu concepţii clasice asupra puterilor. Conform art. 56 al Constituţiei, regele simbolizează unitatea şi permanenţa statului şi are rol de a arbitra şi de a modera relaţiile între puterile publice.

În concluzie, regele, cum a spus Bagehot, referindu-se la monarhul britanic, “domneşte, dar nu guvernează”. Referitor la Spania se afirmă că avem de-a face cu o “monarhie raţionalizată” cu puteri limitate constituţional.

1.2 Cortesurile Generale

Sub această denumire este cunoscut parlamentul spaniol care este format din: Congresul Deputaţilor şi Senatul. Ca şi în cazul Germaniei în care parlamentul este supus unui proces de raţionalizare a rolului şi funcţiilor sale, fără ca raţionalizarea să denatureze într-un sistem semi-prezidenţial, şi în Spania, Cortesurile Generale sunt marginalizate. Marginalizarea priveşte atât prerogativele legislative cât şi funcţia de control ale Camerelor, îndeosebi ale Senatului.

În mod paradoxal, marginalizarea Parlamentului a început după victoria lejeră în alegeri a Partidului Socialist Muncitoresc Spaniol. În condiţiile în care acest partid a obţinut în alegeri o majoritate absolută şi a putut impune guverne stabile, centrul de greutate al vieţii politice s-a deplasat de la Cortesuri – aşa cum prevede Constituţia – la Guvern. Situatia se pare să se repete şi în prezent odată cu obţinerea majorităţii absolute de către Partidul popular.

Trebuie reţinut, însă, că această translaţie de fapt a puterii nu contravine cadrului constituţional fixat în 1978. Este semnificativ astfel, raportul între propunerile legislative depuse de deputaţi care au fost adoptate de Parlament şi proiectele iniţiate de Guvern şi adoptate de acelaşi for legislativ în perioada 1982-1986. Astfel, dintr-un total de 253 acte legislative adoptate de Cortesuri, 10 au avut la bază propuneri legislative (3,95%), 3 au fost promovate de regiuni, restul fiind iniţiate de Guvern. 

Aceeaşi tendinţă de raţionalizare a Cortesurilor este evidentă şi în ceea ce priveşte controlul parlamentar. Astfel este evident că fiind susţinut de majoritate în Cortesuri, Guvernul nu poate fi doborât printr-o moţiune de cenzură, pentru că aceasta n-ar întruni majoritatea cerută pentru a fi votată.

Congresul Deputaţilor

Prima cameră a parlamentului se compune din minimum 300 şi maximum 400 de deputaţi aleşi prin vot universal, liber, egal, direct şi secret. Sufragiul se bazează pe sistemul reprezentării proporţionale cu repartizarea resturilor electorale potrivit sistemului Hondt. În prezent, Congresul Deputaţilor cuprinde 350 de mandate. În Senat sunt 208 mandate pentru senatorii aleşi.

Pentru o Spanie cu peste 33 milioane de cetăţeni în 1978, deci cu un electorat puternic, numărul minim de 300 de deputaţi, aparent, este mic, dar suficient pentru o activitate parlamentară eficientă. 

Circumscripţiile electorale au fost stabilite la nivelul provinciilor cărora li s-a repartizat un număr minim de locuri în Congres, completat de la caz la caz, proporţional cu populaţia provinciei respective. Mandatul de deputat durează patru ani.

Senatul

Este a doua cameră a parlamentului; este formată, potrivit principiului reprezentării teritoriale. Cu alte cuvinte, senatorii se deosebesc de deputaţi prin aceea că reprezintă colectivităţile locale. Acest principiu este înscris şi în Constituţia Franţei. Fiecărei provincii i s-au repartizat 4 mandate de senatori.

Explicaţia stabilirii aceluiaşi număr de deputaţi pentru fiecare provincie – deşi acestea sunt inegale din punct de vedere al ponderii populaţiei – constă în faptul că Spania este considerată de unele cercuri politice un stat cvasifederal, situaţie în care, indiferent de mărimea statelor membre ale federaţiei sau a populaţiei acestora, li se repartizează un număr egal de mandate de senator. Comunităţile autonome au dreptul, în plus, de a desemna unul sau mai mulţi senatori pentru fiecare segment de populaţie ce depăşeşte 1.000.000. de locuitori. Desemnarea se face de către adunările legislative locale.

Senatorii sunt aleşi prin sufragiu universal, egal, direct şi secret pentru un mandat de 4 ani.

Camerele se reunesc în două sesiuni ordinare. La cererea Guvernului, a Comitetului Permanent sau a majorităţii absolute a deputaţilor sau senatorilor, camerele se pot reuni în sesiune extraordinară având o ordine de zi prestabilită. După epuizarea ordinii de zi, sesiunea extraordinară ia sfârşit.

Fiecare Cameră se organizează independent una de alta, potrivit propriului regulament.

Deputaţii şi senatorii se pot constitui în grupuri parlamentare formate din cel puţin 15 membri. În Camera inferioară, deputaţii aparţinând aceluiaşi partid nu se pot constitui în grupuri politice separate şi independente.

La nivelul Camerelor se constituie o Delegaţie Permanentă compusă din minimum 21 de membri reprezentând grupurile parlamentare, proporţional cu importanţa lor numerică. Aceste organisme sunt prezidate de preşedintele Camerei respective. Fiecare Cameră îşi constituie un Birou, ca organ director compus din Preşedintele Camerei respective, vicepreşedinţi şi secretari.

De asemenea, Congresul Deputaţilor şi Senatul îşi constituie comisii însărcinate să examineze proiectele de lege şi oricare alte probleme ce le sunt remise de biroul fiecărei Camere. Comisiile pot fi permanente şi nepermanente. Acestea din urmă, sunt create pentru o sarcină concretă.

În afara acestor organisme, preşedinţii grupurilor parlamentare se constituie în Comitetul Preşedinţilor care funcţionează sub preşedinţia Preşedintelui Camerei.

Referitor la statutul parlamentarilor este de menţionat că, deputaţii şi senatorii nu pot fi traşi la răspundere pentru opiniile şi voturile exprimate în timpul exercitării mandatului. De asemenea beneficiază de inviolabilitate neputând fi arestaţi, condamnaţi fără autorizaţia prealabilă a Camerei în care au fost aleşi. În cazurile de flagrant delict, ca şi atunci când Camera votează ridicarea imunităţii parlametare, competenţa de judecată revine secţiei penale a Tribunalului Suprem. Membrii fiecărei Camere primesc o alocaţie sau indemnizaţie parlamentară al cărei cuantum este stabilit de Camerele respective. 

1.3 Guvernul

Conform Constituţiei spaniole, guvernul dispune de o largă autonomie funcţională şi chiar constituţională, spre deosebire de regimurile parlamentare clasice.

Guvernul conduce politica internă şi externă, administraţia civilă şi militară şi apărarea statului. El exercită funcţia executivă şi puterea de reglementare, potrivit Constituţiei şi legilor. 

Funcţiile şi prerogativelor ce revin guvernului sunt într-o legătură directă cu caracterul formei politice (formei de stat) a Spaniei: monarhie parlamentară.

În monarhiile parlamentare sau, cu anumite nuanţe, constituţionale, puterea executivă reală revine Guvernului, Primul-ministru fiind persoana cea mai influentă şi cu rolul decisiv în jocul politic. Caracterul parlamentar al formei de guvernământ indică faptul că Guvernul deşi deţine puterea executivă poartă o răspundere politică în faţa parlamentului pentru modul în care gestionează afacerile statului.

Regulile pentru numirea Primului-ministru sunt cele clasice pentru regimurile parlamentare:

a. Primul-ministru face parte din partidul politic cu majoritate parlamentară sau este propus de formaţiunea politică majoritară sau cu acordul ei;

b. Procedura de desemnare a candidatului şi de investire a acestuia presupune intervenţia combinată a şefului statului şi a Parlamentului;

c. În cazul acordării votului de încredere al Parlamentului, şeful statului îl numeşte pe cel ce a întrunit încrederea Parlamentului;

d. Dacă Parlamentul refuză acordarea votului de încredere se face o nouă propunere.

e. Dacă în termen de 2 luni de la data primului vot de investitură nici un candidat nu obţine investitura, Regele dizolvă Parlamentul pentru a organiza noi alegeri.

Guvernul îşi încetează activitatea:

a. În cazul ţinerii alegerilor parlamentare;

b. Pierderii votului de încredere al Congresului;

c. Demisiei sau decesului Primului-ministru.

Miniştrii pot fi revocaţi de rege la propunerea Primului-ministru. În afara responsabilităţii politice, Primul-ministru ca şi membrii Guvernului răspund penal pentru faptele comise, fiind judecaţi de secţia penală a Tribunalului Suprem.

Primul-ministru este competent să propună, pe propria sa răspundere, dizolvarea Parlamentului sau a uneia dintre Camere. În acest caz, dizolvarea este decretată de lege. Decretul dizolvării fixează data alegerilor parlamentare. În cazul în care Congresul are pe rol votarea unei moţiuni de cenzură nu este permisă dizolvarea sa sau a parlamentului. 

Articolul 88 din Constituţie precizează relaţia dintre guvern şi consiliul de miniştri. Funcţionarea guvernului are loc pe baza unor principii de bază cum ar fi cel al competenţelor specifice, complexe, cel al solidarităţii ministeriale, etc. Toţi membri guvernului îşi asumă acţiunea şi deciziile guvernului, dezacordul angajând demisia.

Şeful guvernului are importante competenţe menite a-i permite asigurarea unităţii şi coerenţei activităţii guvernului care implică sistemul politic în ansamblu. 

1.4 Tribunalul Constituţional

Acest organism a fost consacrat în Constituţia din 1978, organizarea şi funcţionarea sa fiind reglementată prin Legea nr. 2 din 3 octombrie 1979. În organizarea Tribunalului s-a ţinut seama de tradiţiile jurisdicţionale spaniole, precum şi de reglementarea unor instituţii similare în alte ţări europene.

În Constituţia celei de-a doua Republici Spaniole (1931), era prevăzut Tribunalul garanţiilor constituţionale a cărei activitate a fost întreruptă de războiul civil. În timpul guvernării franchiste nu a existat un asemenea organism.

Tribunalul constituţional este un organ pivot al sistemului constituţional spaniol fiind garantul forţei normative a Constituţiei.

Art. 159 din Constituţie prevede că Tribunalul Constituţional este format din 12 membri, dintre care patru sunt propuşi de Congresul Deputaţilor, patru de Senat, doi la propunerea Guvernului şi doi la propunerea Consiliului General al Puterii Judiciare.

Mandatul membrilor Tribunalului Constituţional durează 9 ani. Componenţa Tribunalului se reînnoieşte din trei în trei ani. Membrii sunt independenţi şi inamovibili pe întreaga perioadă a mandatului.

De remarcat este originea triplă a Tribunalului care este independent faţă de celelalte organe constituţionale. El dispune de asemenea de autonomie bugetară şi financiară, îşi elaborează propriile reguli de funcţionare şi de recrutare a personalului.

Competenţa Tribunalului constă în:

a. Judecarea recursurilor de neconstituţionalitate împotriva legilor şi a dispoziţiilor având forţă de lege.

b. Judecarea recursurilor cerute de cetăţeni împotriva încălcării drepturilor şi libertăţilor recunoscute de art.14 din Constituţie (egalitatea în faţa legii, interzicerea discriminării pentru motive de naştere, rasă, sex, religie, opinii, ori pentru oricare alte condiţii sau cauze personale sau sociale).

c. Soluţionarea conflictelor de competenţă între stat şi comunităţile autonome, precum şi conflictelor între comunităţi.

d. Rezolvarea altor probleme care îi sunt atribuite prin Constituţie şi prin legi organice.

Potrivit Constituţiei, pot introduce recursul de neconstituţionalitate Primul-ministru, Apărătorul Poporului, 50 de deputaţi sau de senatori, organele executive ale Comunităţilor. Recursul cu caracter individual pentru protecţia drepturilor cetăţeneşti (recursul d’Amparo) poate fi introdus de orice persoană fizică sau morală, precum şi de Apărătorul Poporului şi Ministerul Public.

1.5 Organizarea Judecătorească

Potrivit Constituţiei, justiţia emană de la popor şi este administrată în numele regelui de către judecători şi magistraţi care sunt independenţi şi inamovibili. La baza organizării şi funcţionării tribunalelor se află principiul unităţii jurisdicţionale potrivit căruia există un singur sistem de instanţe stabilit de puterea centrală.

Puterea judecătorească reprezintă garanţia realizării principiului legalităţii în sistemul instituţional spaniol.

Referitor la puterea judecătorească, cele mai importante probleme sunt cele legate de organizarea, funcţionarea şi independenţa acesteia.

Organizarea judecătorească corespunde principiilor exclusivităţii, unităţii şi independenţei puterii judecătoreşti. Independenţa este concretizată prin existenţa Consiliului General al Puterii Judiciare. Preşedintele Consiliului General al Puterii Judiciare e în acelaşi timp preşedintele Tribunalului Suprem şi e numit de rege, la propunerea membrilor Consiliului General al Puterii Judiciare.

Procedura urmată în faţa instanţelor este unică. Constituţia interzice tribunalele extraordinare. 

În fruntea sistemului instanţelor judecătoreşti se află Tribunalul Suprem, a cărui jurisdicţie se întinde asupra întregului teritoriu spaniol. Preşedintele Tribunalului Suprem este numit de Rege la propunerea Consiliului General al Puterii Judiciare.

Instituţiei Ministerului public îi revine rolul de a promova acţiunile în justiţie pentru apărarea legalităţii, a drepturilor cetăţeneşti şi a interesului public. În fruntea instituţiei Ministerului Public se află Procurorul General al Statului, numit de Rege la propunerea Guvernului şi după consultarea Consiliului General al Puterii Judiciare.

1.6 Structura de stat

Trecerea Spaniei de la un stat unitar centralizat spre o Spanie a autonomiilor reprezintă un loc important în peisajul european actual. 

Modul specific al abordării specificităţii regionale constituie o experienţă originală în istoria Europei, mai ales în acest moment al evoluţiei statului în lumea contemporană.

“Trecerea de la un stat foarte puternic centralizat la existenţa comunităţilor autonome a constituit evenimentul istoric cel mai important al Spaniei secolului XX” – aprecia E. Garcia de Enterria în lucrarea “Constituţia şi autonomia teritorială” (1989).

Toată această amplă transformare a implicat însă numeroase riscuri datorate absenţei, în anumite momente, a unui consens al forţelor politice şi a unor ambiguităţi juridice.

Deşi din punct de vedere al structurii sale, Spania este un stat unitar, regiunile din care este constituit statul se bucură de o largă autonomie.

Constituţia foloseşte termenul de naţionalităţi. Aceasta nu înseamnă că Spania ar fi un stat multinaţional, format dintr-o pluralitate de popoare. Se ştie însă că pe teritoriul actual al Spaniei s-au succedat o serie de populaţii cu origine etnică diferită care au exercitat, pentru perioade mai mult sau mai puţin îndelungate, conducerea politică. Între acestea se delimitează – prin persistenţă şi influenţele multiple – arabii.

Populaţia autohtonă s-a concentrat în anumite zone geografice – în general, greu accesibile – pentru a rezista invadatorilor arabi.

Cu timpul însă, s-a realizat o interferenţă între populaţii, dar unele dintre acestea au păstrat trăsături specifice, în primul rând de natură etnică datorită cărora au aspirat la statutul de naţionalităţi.

Ele au revendicat, totodată, statutul de regiuni autonome pentru teritoriul pe care s-au format şi în care locuiesc.

Constituţia consfinţeşte aceste realităţi istorice.

Dreptul la autonomie este deci recunoscut naţionalităţilor şi regiunilor pe criterii geografice, etnice şi culturale. Beneficiază de acest statut, de pildă, şara Bascilor, Andaluzia, Aragonul, Catalonia, Asturia, ş.a. În afara acestora, există teritorii insulare (Insulele Canare, Insulele Baleare), cărora le este atribuit acelaşi statut de autonomie. 

Prezentăm mai jos regiunile autonome de pe teritoriul Spaniei:

	Regiuni autonome/Provincii
	Teritoriu (km2)
	Populaţie (x 1000)

	Regiuni autonome istorice

şara Bascilor; Alava;

Vizcanya; Guipuzcoa
	7261

10421
	2109

520

	Regiuni autonome

Andaluzia

Almeria; Codiz; Granada;

Malaga; Sevilla

Insulele Canare

Las Palmas şi

Santa Cruz de Tenerife

Catalonia

Barcelona; Terragone

Lerida; Gerovia;

Valencia

Castelon; Valence

Galicia

Lugo;Orense
	 

 

87238

 

7242

 

31930

23305

29434
	 

 

7002

 

1510

 

6090

3874

2727

	Alte regiuni autonome

Aragon 

Asturia

Insulele baleare

Cantabria

Estemadura

Madrid

La Rioja

Centa; Meilla
	47650

10565

5014

5289

41602

7995

5034

30
	1187

1089

713

528

1066

4986

264

125


Dreptul la autonomie nu este însă decât un drept potenţial, o aspiraţie. El trebuie să fie revendicat pentru a fi atribuit.

Comunităţilor autonome le sunt recunoscute competenţe normative exercitate de adecvări legislative alese prin vot universal; competenţe juridice sau administrative; competenţe în domeniul judiciar; competenţe economico-financiare. La nivelul comunităţilor autonome, se constituie o adecvare legislativă şi un organism cu caracter executiv (Consiliul de guvernare) având rolul unui guvern local. 

Deşi autonome, acestea se află însă sub controlul statului şi acţionează în limitele ce le sunt prescrise prin Constituţie; Guvernul poate interveni direct pentru a asigura respectarea de către comunităţile locale a obligaţiilor ce le revin potrivit Constituţiei sau diferitelor legi.

O problemă dificil de rezolvat este aceea a repartizării teritoriale a puterii – problemă endemică a vieţii politice şi constituţionale spaniole. Problema concilierii între puterea de stat şi organismele teritoriale, a trecerii deciziilor de pe plan politico-juridic pe plan social – au determinat pe mulţi specialişti, cum ar fi profesorul Garcia de Enterria, să observe miza foarte importantă a aplicării Constituţiei în domeniul autonomiei. Teoreticienii observă de asemenea că introducerea termenului de autonomie trebuie să fie însoţită de acordarea unui conţinut teoretic precis, fără să fie abandonat conceptul de stat unitar, ca şi de o susţinere şi stăpânire politică, financiară, a procesului.

2. Regimul politic

2.1 Spania - stat social şi democratic 

Constituţia stabileşte chiar în preambulul său că, naţiunea spaniolă doreşte să stabilească dreptatea, libertatea şi securitatea, să promoveze bunăstarea tuturor cetăţenilor. Pentru realizarea acestui scop general, statul îşi propune printre altele:

· Să garanteze coeziunea democratică a tuturor în cadrul Constituţiei şi al legilor;

· Să consolideze societatea civilă, bazată pe imperiul legii înţeleasă ca expresie a voinţei populare;

· Să protejeze şi să garanteze drepturile omului.

O expresie grăitoare a caracterului democratic al regimului politic consfinţit în Constituţie, o constituie, printre altele, ponderea acordată de Constituant, drepturilor fundamentale ale cetăţenilor. Dintr-un total de 169 articole, câte conţine Constituţia, 55 de articole sunt incluse în Titlul I referitor la drepturile şi îndatoririle fundamentale. 

Concepţia filozofică şi politico-juridică în care au fost consacrate drepturile omului este caracteristică esenţei sistemului constituţional occidental, bazată pe principiile democraţiei liberale şi pe raportul între dreptul natural (înţeles în determinările sale moderne) şi dreptul pozitiv care oferă individului garanţiile juridice ale propriei libertăţi.

Textul Constituţiei spaniole cuprinde o importantă declaraţie a drepturilor, unde sunt grupate drepturile şi libertăţile tradiţionale (dreptul la viaţă, la secretul vieţii private şi familiale, al securităţii, al libertăţii de gândire, de expresie, de asociere, de reuniune, dreptul la vot, etc.), drepturile sociale (dreptul la grevă, sindical, etc.) sau drepturi noi legate de dezvoltarea tehnologică (protecţia faţă de informatică şi dreptul la mediu).

Evident, toate aceste drepturi se situează la nivele de protecţie diferite.

De altfel, art.1 al Constituţiei defineşte Spania ca un stat social şi democratic de drept care apără, ca valori superioare ale sistemului său juridic, libertatea, justiţia, egalitatea şi pluralismul politc.

Dispoziţiile constituţionale referitoare la statul social au un caracter complex. 

Ideea statului social implică intervenţia puterilor statului în activităţile societăţii civile în scopul de a atenua tradiţionalul dualism societate-stat, acesta asumându-şi importante responsabilităţi socio-economice necunoscute liberalismului clasic. Acţiunea sa normativă vizează să furnizeze puterilor publice mijloacele pentru ca libertatea şi egalitatea individului şi a grupurilor în care el se integrează să fie reale şi efective (art. 9.2).

Capitolul intitulat “Economie şi Finanţe” din Constituţie indică mijloacele prin care puterile publice pot pune în aplicare politicile implicate în noţiunea de stat social. 

Statul social se concretizează mai ales în activitatea de administraţie publică şi depinde de complexitatea structurilor şi de diversificarea mijloacelor de acţiune. Realizarea statului social reprezintă cea mai actuală provocare a regimului constituţional spaniol şi acest obiectiv devine mai dificil de atins în condiţiile descentralizării administrative şi efectelor construcţiei europene.

Natura democratică a regimului politic are la bază principiul suveranităţii naţionale potrivit căruia puterile statului emană de la popor. Afirmarea principiului suveranităţii naţionale a însemnat însă acceptarea dreptului suveran al poporului de a participa la exercitarea puterii.

Evident nu s-a putut avea în vedere o participare directă, ci o democraţie reprezentativă la care s-au adăugat unele modalităţi ale democraţiei semi-directe. Concret, este vorba de referendum prin intermediul căruia cetăţenii pot să intervină direct în adoptarea unor decizii cu caracter statal. Potrivit Constituţiei, deciziile politice având o importanţă specială pot fi supuse printr-un referendum consultativ, tuturor cetăţenilor. Decizia de organizare a referendumului este luată de rege la propunerea Primului-ministru, aprobată prealabil de către Congresul Deputaţilor. Condiţiile si procedura de desfăşurare ale referendumului sunt stabilite prin lege organică. 

Constituţia prevede, de asemenea, organizarea unui referendum în cazul în care Cortesurile generale aprobă o revizuire a Legii fundamentale. Se înţelege că revizuirea respectivă va fi supusă aprobării poporului prin referendum.

O altă formă de participare nemijlocită a poporului la exercitarea puterii este iniţiativa populară prin care poate fi iniţiat un proiect de lege cu condiţia de a fi susţinut de cel puţin 500.000 semnături de adeziune.

Principala formă de participare democratică a poporului la conducere este însă desemnarea reprezentaţilor săi în Parlament. 

Referitor la noţiunea de popor trebuie să menţionăm că legea fundamentală se bazează pe unitatea indisolubilă a naţiunii spaniole, patria comună şi indivizibilă a tuturor spaniolilor şi recunoaşte şi garantează dreptul la autonomie naţionalităţilor şi regiunilor.

2.2 Partidele politice

Chiar înainte de adoptarea Constituţiei, a fost adoptată Legea pentru reformă politică, care a pus între altele problema statutului juridic al partidelor politice şi cerinţa asigurării şi respectării principiului pluralismului politic şi ideologic

Legea, care avea ca obiectiv central stabilirea procedurii de elaborare a Constituţiei era necesară în ceea ce priveşte funcţionarea partidelor politice, întrucât generalul Franco nu a permis în timpul guvernării sale sistemul pluralist. Legea pentru reformă politică a fost votată de Cortesuri la 18 decembrie 1976, după care a fost supusă unui referendum popular. La baza sistemului de partide este aşezat principiul pluralismului politic instituţionalizat în Constituţie potrivit standardelor democratice ale liberalismului. 

Potrivit dispoziţiilor constituţionale, partidele politice exprimă pluralismul politic şi concură la formarea şi manifestarea voinţei populare. Ele sunt un instrument fundamental pentru participarea politică a cetăţenilor la conducerea statului. Partidele se formează şi funcţionează în mod liber cu respectarea Constituţiei şi a legilor.

Principalele partide politice spaniole cu audienţă naţională sunt:

Partidul Popular – PP - de centru-dreapta – constituit în octombrie 1976 ca o coaliţie preelectorală a organizaţiilor politice profranchiste. La primul congres din martie 1977, s-a constituit ca partid politic unic. Până în ianuarie 1989 s-a intitulat Alianţa Populară (Alianza Popular). În 1989 au aderat la partid şi membri ai fostului Partid Liberal şi Democraţiei Creştine. Preşedinte de onoare – Manuel Fraga Iribarne; Preşedinte Jose Maria Aznar. 

Partidul Socialist Muncitoresc Spaniol- PSOE, Partid Socialist centenar de centru-stânga. Partid constituit în 30 aprilie 1978 în urma unificării cu Partidul Socialist Popular (fondat în 1957). În octombrie 1991 în Partidul Socialist Muncitoresc Spaniol intră şi Partidul Muncitorilor din Spania – Unitatea Comunistă (Partido de los Trabajadores de Espana) – Unidad Comunista, PTE-UC) fondat în 1987.

Izquierda Unida – Stânga Unită - IU – coaliţie constituită în jurul Partidului Comunist Spaniol (PCE) din trei partide ca Partidul Unionist, Partidul de Stânga Republican, Federaţia Progresistă, Partidul Acţiunii Socialiste, în anul 1986.

Partidele politice cu audienţă regională:

Catalonia

CIU – “Convergenţă şi Uniune” coaliţie de centru-dreapta cu caracter naţionalist constituită din CDC (Convergenţa Democratică din Catalonia) şi UCD (Uniunea Democratică din Catalonia)

ERC – Esquerra Republicana – Stânga Republicană a Cataloniei 

IC – Iniţiativa pentru Catalonia (stânga- naţionalist)

PSUC – Partidul Socialist Unificat din Catalonia.

Galicia:

BNG – Blocul Naţionalist din Galicia - centru-stânga naţionalist

şara Bascilor:

EA – Eudsko Alkartasuna – centru stânga – naţionalist;

HB – Herri Batasuna – stânga independentă radical;

PNV – Partidul Naţionalist Vasco – centru-dreapta-naţionalist.

 

2.3 Societatea spaniolă actuală şi sistemul partidelor

2.3.1 Particularităţi actuale ale societăţii spaniole

În 1982, Partidul Socialist Muncitoresc Spaniol (PSOE), susţinut de o confortabilă majoritate absolută venea la conducerea Spaniei în urma unui scrutin liber – care a încheiat tranziţia Spaniei de la dictatură la democraţie. În perioada tranziţiei s-a manifestat consensul între noile forţe politice de dreapta şi de stânga – definind Spania ca un stat social, democratic care a promovat ca valori superioare: ordinea juridică, libertatea, justiţia, egalitatea şi pluralismul politic.

Monarhia constituţională se delimitează de obsesia unitaristă de tip franchist şi începe restructurarea statului în jurul principiului autonomiei regionale. Ceea ce atrage atenţia este faptul că Spania cu tradiţia sa istorică, cu amplasarea ei geografică între pieţele lumii arabe şi mediteraneene, aflată sub puternice influenţe atlantice - a reuşit să fie deschisă Europei liberale şi să se însereze ca partener egal în comunitatea europeană.

Spania a depăşit şi vechile prejudecăţi faţă de parteneri istorici ca Franţa, Marea Britanie şi a rearticulat legăturile cu parteneri tradiţionali precum Statele Unite ale Americii - şi astfel a reuşit să consolideze şi să integreze economia în Europa occidentală.

Tranziţia a fost realizată de un guvern centrist care a scris pagini importante în istoria Constituţiei Spaniei ca: legea partidelor, recunoaşterea dreptului sindical, dreptului la grevă, restructurarea treptată a “Movimiento nacional”, ceea ce a contribuit la eliminarea monolitismului politic, corporatismului social proprii regimului anterior.

Echipa premierului socialist Felipe Gonzales a continuat aceste realizări, a întărit piaţa economică spaniolă. Logica aderării la Comunitatea Europeană a implicat, pe termen scurt şi mediu, adoptarea unui model politic liberal şi înţelegerea faptului că libera ciculaţie a capitalurilor şi serviciilor între Spania şi restul Europei nu s-ar fi putut realiza într-un mediu politic autoritar.

Câteva direcţii caracteristice ale acestei schimbării de anvergură prezintă deosebit interes: exorcizarea unor “vechi demoni” naţionali şi istorici şi evitarea unor confruntări dramatice, a unor tensiuni politice care au marcat secolul trecut.

Un studiu al analistului J. Perez Royo constata că deceniul 1982-1992 a fost plasat sub semnul moderaţiei. Era nevoie, menţionează analistul de o metodă pragmatică pentru a promova democraţia, pe terenul istoric al unei realităţi social-economice marcate de război civil şi o lungă dictatură.

Cei doi susţinători majori ai naţional-catolicismului, armata şi biserica, au dovedit că pot fi moderaţi, după lovitura de stat din 23 februarie 1981 care adusese Spania pe marginea prăpăstiei. Armata a acceptat controlul civil şi a revenit la rolul normal pe care ar fi trebuit să-l aibă în orice democraţie, iar biserica catolică a mai pierdut din influenţa pe care o avea asupra societăţii civile.

Constituţia a oferit posibilitatea libertăţii de exprimare forţelor politice care suferiseră represiuni (reprezentanţii stângii sau ai naţionalismului regional) ceea ce a îndepărtat relativ pericolul unei reacţii extremiste.

Cuvântul care a dominat acest deceniu a fost acela de “pact” care a implicat un tip de relaţii întemeiate pe negociere şi compromis, a exclus triumfalismul majorităţii momentului.

Constituţia din 1978 a fost ea însăşi rodul consensului de bază, a refuzului unei confruntări între principalii actori politici.

Stilul guvernării socialiste şi a primului ministru au evidenţiat aceleaşi tendinţe pacifiste menite a dezamorsa potenţialele crize, negociind permanent cu principalul lor adversar, Partidul Popular.

Analistul spaniol M. Ramirez a studiat această prelungită guvernare socialistă care a reprezentat un sistem al partidelor, caracterizat de pluripartitism limitat, moderat, nepolarizat.

Ideea pactului negociat a fost prezentă în continuare, în căutarea unui echilibru delicat între stat, care a rămas oficial unitar, reprezentant al naţiunii spaniole şi comunităţile autonome care au împărţit cu el exercitarea puterii politice.

Primele autonomii acordate teritoriilor istorice prin Constituţie au fost rezultatul acordurilor negociate înte marile formaţiuni politice: pactul din 1981 dintre guvernul Uniunii Centrului Democratic (UCD) şi Partidului Socialist (PSOE); pactul din 1992 dintre guvernul socialist şi Partidul Popular. Dispreţul dreptei faţă de autonomie s-a relativizat, ea preluând conducerea în câteva comunităţi autonome.

Concertarea politică şi socială a avut şi momente de scădere dar, în mare, a fost mereu prezentă realizându-se: pactul de la Moncioa din 1977, Acordul general asupra locurilor de muncă din 1981. Partidul Socialist a reuşit să obţină sprijinul sindicatelor (Uniunea Generală a Muncitorilor) care a participat la marile negocieri impuse de modernizarea economiei şi reconversia industrială – în schimbul unei relative păci sociale.

Toate acestea demonstrează – afirmă analistul Franck Moderne existenţa unei democraţii politice şi sociale de tip consensual.

Aceasta a fost realizată fără o elaborare conceptuală şi teoretică prealabilă, ceea ce a implicat riscurile unei încetineli în căutarea unui compromis operaţional, ca şi înţelegerea dificilă de către electorat a acestor schimbări sociale şi politice.

Totuşi dispariţia dictaturii lui Franco n-a dus la renaşterea puternicelor clivaje la nivelul societăţii spaniole. Partidul Socialist a fost principalul beneficiar al consensului politico-social, iar aceasta a ocupat de fapt centrul politic, aşa cum remarcau numeroşi analişti politici (J. Perez Royo, M. Ramirez) fiind în acelaşi timp purtătorul revendicărilor progresiste.

Pentru un timp, partidul socialist a redus spaţiul de acţiune politică al dreptei care şi-a pierdut specificitatea şi a intrat într-o puternică criză.

A fost un socialism moderat, liniştit, cum l-au apreciat analiştii, care şi-a schimbat discursul politic militant, agresiv, a asumat economia de piaţă, privatizarea întreprinderilor publice şi a aplicat dirijismul pentru a servi adaptării economiei spaniole la exigenţele pieţii internaţionale. 

Dispozitivul parlamentar a favorizat stabilitatea guvernării socialiste care a dispus de o majoritate absolută în cele două camere.

Dacă la nivelul justiţiei reale a fost prezent şi un oarecare deficit, la nivel constituţional s-a realizat o stabilitate juridică şi protecţia drepturilor cetăţeneşti fundamentale – care au dus la pacificarea raporturilor între organele constituţionale, între stat şi entităţile autonome, între puterile publice şi cetăţeneşti.

Pe plan economic, motorul esenţial al reformelor l-a constituit orientarea fermă spre aderarea la Comunitatea Europeană – care a implicat un imens efort, socialmente dureros, pentru a schimba dezechilibrul structural moştenit şi realiza reajustările necesare.

Pe planul politicii externe s-a afirmat aceeaşi voinţă de integrare, de a revizui relaţiile anterioare, mai ales cu lumea arabă şi tendinţa spre neutralitate, specifică Spaniei. În 1986 Spania a aderat la Uniunea Europeană, confirmându-şi ataşamentul faţă de valorile europene.

Toate aceste ample schimbări au avut la bază modernizarea societăţii spaniole (C. A. Zaldivar şi M. Castells) de o amploare fără precedent - care a dus la afirmarea unor valori noi. Au loc fenomene sociale ca: secularizarea societăţii, promovarea femeii, liberalizarea moravurilor, schimbări la nivelul familiei, dezvoltarea audiovizualului, abordarea problemelor de mediu, noi tendinţe la nivelul educaţiei, trecerea de la o societate rurală la o societate a serviciilor care au apropiat Spania de societăţile lumii occidentale.

Nu sunt de neglijat efectele negative ale acestei tranziţii: pierderea creditului moral al forţelor politice care au dus deseori la lupte partizane şi au fost implicate în mari afaceri; efectele şomajului; mediocrizarea valorilor culturale; insecuritatea urbană, etc.

Un alt risc important l-a constituit autonomia regională realizată fără un model teoretic şi practic, fără reguli de joc într-un stat cu vechi tradiţii de centralizare. Totuşi Spania a reuşit în aceşti ani să devină un partener respectat în Europa tocmai datorită realizării acestor obiective de mare amploare. 

Alegerile legislative din 3 martie 1996 “au întors o pagină decisivă în istoria Spaniei democratice” aşa cum au considerat toţi analiştii politici. După 13 ani de guvernare socialistă şi 11 ani de majoritate absolută, socialiştii au părăsit puterea.

Acestă alternanţă la putere a consolidat democraţia şi a contribuit la modernizarea societăţii spaniole. O altă consecinţă importantă a fost amplificarea deschiderii spre lumea occidentală, a integrării depline în organismele euroatlantice. 

Jose Maria Aznar, preşedintele Partidului Popular din 1990, a reprezentat voinţa de schimbare a electoratului. El a reuşit să facă din partidul său un partid omogen, condus de o echipă unită, întinerită. Dintr-un partid de dreapta, el s-a transformat într-un partid de centru-dreapta care a afirmat un discurs centrist şi moderat.

Alternanţa la putere a fost considerată însă de analişti o alternanţă incompletă. Faptul că nu a obţinut majoritatea absolută, l-a obligat pe premier să obţină sprijinul mişcărilor naţionaliste moderate din Parlament, ceea ce a implicat concesii pe terenul autonomiei. Jose Maria Aznar se afla în 1996 în aceeaşi situaţie ca şi Felipe Gonzales în 6 iunie 1993, când s-au dus lungi negocieri cu partidele pentru obţinerea sprijinului politic necesar (din partea coaliţiei “Convergenţă şi Uniune”, PNU şi Coaliţia Canaria).

Această colaborare s-a făcut rămânând prizonier mişcărilor naţionaliste. Partidul Popular însă s-a întărit, a devenit un partid disciplinat, cu noi structuri organizatorice, reuşind în prezent să câştige majoritatea absolută în Parlament. Deşi seria atentatelor sângeroase ale teroriştilor basci nu a încetat, stabilitatea politică şi succesul economic s-au impus.

În dezbaterile despre autonomie, liderii grupării “Convergenţă şi Uniune”, în special Jordi Pujol, afirmau că provincia Catalonia n-a încetat să-şi caute locul în Spania, că problemele teritoriale nu sunt încă definitiv rezolvate – în timp ce premierul afirma că, practic construcţia statului autonomiilor este terminată.

Partidul Socialist Muncitoresc slăbit în urma guvernării trecute şi a pierderii alegerilor a intrat într-o opoziţie discretă, abordând mai ales teme ale consensului politic. Felipe Gonzales a părăsit în vara lui 1997 funcţia de secretar general al partidului pentru a permite noului ales, Joacquin Almunia să normalizeze raporturile cu primul ministru. Controversele însă au continuat, mai ales pe probleme de justiţie şi autonomie. 

“Stânga Unită”, această coaliţie a partidelor de extremă stângă, dominată de Partidul Comunist şi de coordonatorul său Julio Anguita, a fost în raporturi mai bune cu Partidul Popular decât Partidul Socialist. Plecarea lui Felipe Gonzales de la conducerea partidului socialist a deschis calea negocierilor pentru a realiza o strategie de unire a stângii.

Coaliţia partidelor de extremă stângă a fost însă în continuare marcată de tensiuni interne legate de confruntarea între comuniştii ortodocşi şi reformatori ca şi între partid şi reprezentanţii stângii din Catalonia. Toate acestea au atins nivelul maxim în 1997, când au loc numeroase rupturi şi excluderi, ceea ce punea sub semnul întrebării evoluţia stângii aflată între regenerare şi descompunere.

Partidul Popular a reuşit, contrar condiţiilor grele de guvernare, să obţină un consens social şi o ameliorare economică. Anul 1997 a fost anul stabilizării preţurilor “anul locurilor de muncă”, dar mai ales anul îndeplinirii criteriilor de convergenţă impuse de uniunea monetară europeană, care a constituit miezul consensului social la nivelul societăţii spaniole.

A fost anul în care nu au avut loc mişcări sociale de mare amploare ci s-a semnat un acord important interconfederal pentru stabilitatea locurilor de muncă, pe de o parte între sindicate şi salariaţi, pe de altă parte între confederaţiile sindicale.

2.3.2 Caracteristici generale ale sistemului partidelor politice

După instaurarea procesului democratic în Spania, sistemul partidelor şi-a manifestat caracterul deschis. 

Un sistem politic relativ tânăr, aşa cum observă politologi celebri ca Giovanni Sartori, S. Neumann nu este un sistem de partide închis şi definitiv. 

El manifestă tendinţe ale sistemului şi nu legi, principii consolidate. Din 1977 au avut loc în Spania, 3 alegeri de “ruptură” (1977, 1982, 1996) şi 4 de “continuitate” (1979, 1986, 1989, 2000).

În 1977 s-a realizat ruptura cu trecutul partidului unic, urmat de un proces de atomizare a partidelor care, în urma alegerilor, n-au reuşit să obţină majoritatea necesară guvernării. Uniunea Centrului Democratic condusă de Adolfo Suarez, personalitate a vechiului regim care a contribuit la trecerea spre democraţie, a reuşit să menţină până în 1981 omogenitatea internă a partidului. În 1982 forţele de centru-dreapta au suferit o aspră înfrângere. Partidul Socialist Muncitoresc Spaniol a avut în 1982 o ascensiune spectaculoasă care a făcut ca în 1986 să obţină majoritatea dând dovada unei deosebite forţe politice şi a unei structuri interne omogene, consolidate.

Partidul centenar, fondat de Pablo Iglesias a reuşit să se reunifice, să se reînnoiască la nivelul membrilor şi conducătorilor. Acest partid s-a adaptat rapid la mediul social şi politic al Spaniei, având un rol deosebit în procesul de modernizare al ţării.

La început, pluripartitismul nu a fost dominat de o singură forţă politică ceea ce a antrenat o anume fluiditate a sistemului, o nevoie de pacte şi o mare răspundere pentru partidele de opoziţie. Această formă a sistemului de partide s-a îndepărtat radical de pluripartitismul extrem şi polarizat care s-a manifestat între anii 1931 – 1936. 

Analiştii politici observau că sistemul politic spaniol prezintă o alternanţă dreapta-stânga centrată pe aripile lor moderate.

În timp, numărul partidelor care au contat în alegeri s-a redus, ca şi virulenţa lor ideologică. 

După analiza tipologică a partidelor realizată de Sartori, s-a instalat un anume pragmatism care a însoţit pluripartitismul limitat. Totuşi, sistemul a manifestat o tendinţă de bipolaritate centru-dreapta sau centru-stânga. 

În paralel, a avut loc o constantă consolidare a sistemului participativ. Cifrele 1982, 1986, 1989, arată că participarea la alegeri a fost în creştere. Analiştii afirmă că o democraţie consolidată poate funcţiona însoţită de scăderea acestei participări, iar o doză de scepticism politic ar putea constitui un fenomen pozitiv. În Spania însă această largă susţinere electorală a fost necesară căci a reprezentat o confirmare a încrederii în sistem. 

Din 1982 a crescut indicele de clarificare, simplificare a sistemului, numărul partidelor reducându-se considerabil.

Un alt fenomen specific a fost înlocuirea partidelor de masă, militante cu partide ale alegătorilor, ceea ce a însemnat că alegerea nu s-a mai făcut în funcţie de programe, idei abstracte, ci în funcţie de oferta electorală, de soluţiile propuse la problemele concrete ale fiecărui cetăţean, astfel clientela electorală extinzându-se la întreaga naţiune.

Partidul Socialist şi, ulterior, Partidul Popular au reuşit această deplasare spre “un partid al tuturor”, prezentând programe centrate pe ideea de schimbare care a atras mari sectoare ale electoratului nedecis. Au trecut astfel, în plan secund temele conflictuale (reforma Constituţională, rezistenţa la autonomie, etc.)

La nivelul partidelor a avut loc disocierea nivelelor naţional şi regional, deşi au existat momente când ele au coexistat.

În deceniul guvernării socialiste această disociere a fost mai pregnantă. Larga victorie a Partidului Socialist la nivel naţional a fost însoţită de întărirea poziţiei partidelor de dreapta, la nivel regional (Partidul Naţionalist Basc în şara Bascilor şi “Convergenţă şi Uniune“ în Catalonia ca şi întărirea revendicărilor partidelor naţionaliste situate la stânga Partidului Socialist).

O preocupare de mare importanţă teoretică şi practică a constituit-o identificarea modelului de societate, a structurii sistemului de partide în Spania ca şi realizarea corelării sistemului partidelor cu societatea.

Modelul de societate viza o societate secularizată, realizarea unui puternic consens pe problemele fundamentale; o societate productivă, de consum, societate care să depăşească clivajele regionale.

Era necesar să se realizeze corelarea acestui tip de societate cu un sistem al partidelor care să fie reprezentative pentru structura socială a ţării. O mare dificultate a realizării acestei corelări a constituit-o problema regională şi provocările istorice care au menţinut în continuare un mare potenţial de risc.

O societate cu puternice tendinţe centriste şi consensuale se confrunta cu o varietate a opţiunilor către centru-dreapta sau centru-stânga, iar sistemul actual al partidelor a trebuit să realizeze un echilibru între aceşti doi poli.

Principalele partide politice au reuşit să-şi pună în acord propunerile politice, acţiunile şi deciziile cu nevoile şi cerinţele societăţii, pragmatismul politic impunându-se cu o mare rapiditate în ultimul deceniu. Excepţii reprezintă extrema dreaptă şi extrema stângă, care au însă o mică susţinere electorală, tocmai datorită acestui refuz al adaptării.

În concluzie, sistemul politic spaniol este racordat la nevoile societăţii spaniole, ca urmare a unui amplu proces de modernizare dar şi a unei capacităţi deosebite de a remodela la rândul lui societatea. Trebuie însă remarcate şi disfuncţionalităţile acestui sistem: partidele politice au pus un accent exclusiv pe pluralismul politic, au monopolizat aproape total participarea politică în detrimentul democraţiei directe şi semidirecte (iniţiative populare, referendum, etc.)

La acestea s-a adăugat şi prezenţa excesivă a partidelor politice în viaţa socială, economică, culturală, facilitată de carenţele societăţii civile. Aşa cum menţiona profesorul Murillo, societatea civilă este slabă, marcată de individualism şi de puternica devalorizare a rolului cetăţeanului, ceea ce a transformat statul într-un stat al partidelor. Soluţia pare a fi deja în curs de aplicare încercându-se activarea participării directe a cetăţenilor, întărind “corporatismul modern”.

3. Alegerile parlamentare - moment important al democraţiei spaniole

3. 1 Scurt istoric al alegerilor parlamentare

· La 20 noiembrie 1975 moare generalul Franco, iar la numai cinci zile prinţul Juan Carlos de Bourbón este proclamat rege al Spaniei. El reuşeşte să depăşească cu succes perioada de tranziţie (1975-1978).

· În 1977 au loc primele alegeri libere, câştigate de Uniunea Centrului Democratic a premierului Adolfo Suárez, iar în Catalonia şi şara Bascilor se aleg guverne autonome şi se pregăteşte o nouă Constituţie, care va fi adoptată prin referendum în 1978. 

· În 1979 au loc alegeri parlamentare, câştigate tot de UCD, astfel că Suárez rămâne în funcţia de premier. În 1981 Suárez demisionează, fiind înlocuit de Leopolde Calvo Sotelo. În februarie acelaşi an are loc o tentativă de lovitură de stat. În 1982 Spania este primită în NATO, iar în 1986 în Uniunea Europeană.

· În alegerile parlamentare din 1982, socialiştii (PSOE) obţin majoritatea, Felipe Gonzales devenind prim-ministru. În scrutinul regional din 1984 în şara Bascilor majoritatea este obţinută de Partidul Naţionalist Basc, iar în Catalonia de CIU – “Convergenţă şi Uniune”, condus de Jordi Pujol. În 1985 au loc demonstraţii de masă împotriva politicii economice a guvernului, ce au dus la criză şi la remanierea guvernului.

· Alegerile parlamentare din iunie 1986 sunt câştigate tot de socialişti. În decembrie acelaşi an, au loc demonstraţii ale elevilor şi studenţilor împotriva politicii educaţionale a guvernanţilor. În primăvara anului 1987 au loc mari conflicte de muncă şi demonstraţii împotriva politicii economice şi sociale a guvernului. În alegerile locale din iunie, socialiştii înregistrează pierderi serioase.

· În decembrie 1988, numărul militarilor americani din Spania se reduce la 8000. În aceeaşi lună se declanşează cea mai mare grevă generală împotriva politicii economice a guvernului. 

· După alegerile parlamentare anticipate din octombrie 1989, Felipe Gonzáles obţine un al treilea mandat. 

· În aprilie 1989, Spania devine membră a UEO (Uniunea Europei Occidentale). 

· La scrutinul legislativ anticipat din iunie 1993, Partidul Socialist Muncitoresc Spaniol (PSOE) iese învingător, obţinând 159 de mandate în Congresul Deputaţilor şi 96 mandate în Senat. Astfel, Felipe Gonzáles este ales premier de către Congresul Deputaţilor pentru al IV-lea mandat consecutiv.

· Prin victoria în alegerile anticipate şi regionale din 28 mai 1995, conservatorii din Partidul Popular (PP, de centru-dreapta) preiau puterea după aproape 13 ani de guvernare socialistă.

· Partidul Popular a câştigat la limită şi scrutinul legislativ din martie 1996. 

După 13 ani de guvernare socialistă, Jose Maria Aznar a preluat conducerea Cabinetului la 6 mai 1996, după ce a depus jurământul în faţa regelui Juan Carlos. El va guverna cu ajutorul catalanilor şi bascilor.

Partidul Popular, al cărui lider este Aznar, i-a învins în alegerile din 3 martie pe socialişti, dar nu deţinea majoritatea parlamentară. Negocierile cu naţionaliştii catalani au fost dificile. Aznar a fost obligat să facă unele concesii partidelor naţionaliste basc şi catalan, care cer o autonomie cât mai mare. Compromisurile nu s-au soldat însă cu drepturi speciale sau colective acordate acestora, ci cu conferirea unor atribuţii sporite autorităţilor locale. Astfel, acestea vor dispune de 30% din veniturile rezultate din impozite (faţă de 15 procente până în prezent), limbile regionale vor fi protejate într-o măsură mai mare, va fi întărită autoritatea regională în domeniul educaţiei şi va fi promovată cooperarea între guvernul central şi cel regional.

Obiectivele de guvernare ale noului Cabinet au fost apreciate ca deosebit de ambiţioase: relansarea economiei, un buget de austeritate şi combaterea şomajului, cel mai ridicat din Europa, cu o rată de 22%. Disciplina economică şi financiară urmează să creeze condiţii pentru îndeplinirea criteriilor foarte dure, stabilite prin Tratatul de la Maastricht vizând introducerea unei monede europene unice. Noul guvern propune “un mare pact de solidaritate” între partenerii sociali. 

3.2 Rezultatele alegerilor din martie 2000

Rezultatele definitive ale alegerilor legislative din 12 martie 2000, din Spania, au confirmat victoria Partidului Popular, de centru-dreapta, al şefului guvernului spaniol în exerciţiu, Jose Maria Aznar, a cărui formaţiune a întrecut aşteptările observatorilor politici şi creditările din sondaje, obţinând majoritatea absolută a mandatelor în Congresul Deputaţilor. S-a anunţat, de asemenea, că în acest scrutin au votat 22.603.616 alegători, ceea ce a corespuns unui nivel a prezenţei la urne a electoratului de 69,98%, mai mic decât cel atins în 1996, când rata participării la vot a fost de 77,38%. 

Prezentăm mai jos rezultatele alegerilor în Congresul Deputaţilor, exprimate în procente şi mandate de deputaţi (în paranteze numărul de mandate deţinut după scrutinul din anul 1996):

· Partidul Popular – 44,54% - 183 (156)

· Partidul Socialist Muncitoresc Spaniol (PSOE) – 34,08% - 125 (14)

· CIU – naţionaliştii catalani moderaţi – 4,20% - 15 (16)

· Izquierda Unida (IU), Stânga Unită, procomunistă – 5,46% - 8 (21)

· Partidul Naţionalist Basc (PNV) – 1,53% - 7 (5)

· Coaliţia Canariană – regionalişti – 1,06% - 4 (4)

· BNG – nationaliştii galicieni – 1,32% - 3 (2)

· PA – naţionaliştii andaluzi – 0,90% - 1 (0)

· ERC – separatişti catalani – 0,84% 1 (1)

· IC-V – stânga ecologistă – 0,53% - 1 (0)

· EA – nationalişti basci moderaţi – 0,44% - 1 (1)

· CHA – nationalişti aragonizi – 0,33% - 1 (0)

Restul de 4,78 de procente din voturi au revenit unor liste de candidaţi ce nu au obtinut reprezentarea prin mandate.

Candidatul socialist la şefia guvernului spaniol, Joaquin Almunia, şi-a anunţat, demisia irevocabilă din funcţia de secretar general al Partidului Socialist Muncitoresc Spaniol, ca urmare a victoriei categorice obţinute de Partidul Popular. Într-o alocuţiune transmisă de posturile de radio şi televiziune, Joaqiun Almunia a declarat: “Nu am reuşit să mobilizăm electoratul de stânga. Partidul Popular a câştigat alegerile generale şi îi recunosc triumful”.

3.3 Confruntări electorale

Marea noutate a scrutinului a constituit-o alianţa electorală dintre socialişti şi comunişti, care au sperat astfel să reediteze succesul electoral din 1936, când stânga unită în “Frente Popular”, a câştigat alegerile, ceea ce avea să ducă la izbucnirea sângerosului război civil, ca urmare a loviturii de stat (pronunciamento) a forţelor de dreapta – Falanga – de sub conducerea generalului Franco. 

Partidul Socialist Muncitoresc Spaniol (PSOE), condus de secretarul său general, dinamicul Joaquin Almunia spera ca prin alianţa cu Stânga Unită (Izquerda Unida), dominată de comunişti, să revină la guvernare. În acest scop, în februarie, a fost încheiată o înţelegere potrivit căreia deputaţii comunişti ar fi susţinut candidatura la funcţia de prim-ministru a socialistului Almunia, în cazul când PSOE va câştiga mai multe mandate decât Partidul Popular. S-a stabilit chiar şi un program comun de guvernare care prevedea reducerea săptămânii de lucru la 35 de ore, sporirea salariului minim şi a pensiilor şi reducerea impozitelor pentru cei cu venituri mici, pe lângă includerea unor miniştri comunişti în noul executiv. Formula reproducea, în fond, modelul “stângii pluraliste” din Franţa, datorită căreia premierul socialist Lionel Jospin guvernează din 1997 încoace. 

Programul electoral al Partidului Socialist a pus în prim plan nevoia găsirii unor soluţii noi la problemele noi, reale ale cetăţenilor spanioli.

Aceste situaţii noi ţineau cont de transformările ample, în ritm accelerat, la nivel planetar ale societăţii contemporane – marcată de globalizare şi de specificul unei societăţi a informaţiei.

Un obiectiv central a fost critica politicii actuale, de centru dreapta care a accentuat decalajele sociale şi teritoriale în interiorul ţării.

Consecinţele resemnării, se menţiona în programul electoral, vor fi grave în următorii ani şi vor afecta sistemul convieţuirii colective, viaţa de zi cu zi, garantarea bunăstării şi securităţii sociale pentru toţi cetăţenii ţării. 

În centrul atenţiei Partidului Socialist, au stat aşteptările şi nevoile poporului spaniol în mod special categoriile sociale defavorizate, marginalizate. Se afirma că este nevoie de un nou proiect social în care toţi cetăţenii Spaniei, în diversitatea nevoilor şi aşteptărilor lor, să se recunoască şi să se implice în beneficiul interesului comun.

Un alt obiectiv al programului era acela de a ajuta oamenii să înţeleagă noile realităţi, să folosească noile oportunităţi pentru a organiza mai bine viaţa individuală, familială şi colectivă.

Se exprima convingerea că politicul rămâne astăzi principalul mijloc de care dispun cetăţenii pentru a transforma societatea şi pentru a o adapta la aspiraţiile şi speranţele sale. Programul electoral aprecia că guvernul conservator a dus o politică dură, de intimidare a opoziţiei şi de ameninţare a securităţii sociale, de confiscare a puterii financiare în mâinile unei clientele politice. 

În declaraţia sa, după anunţarea rezultatelor alegerilor, Joaquin Almunia, liderul stângii, a recunoscut însă că nu a putut să se conecteze la dorinţele şi aşteptările electoratului de stânga, progresist. Un semnal important l-a constituit, a afirmat Almunia, indicele de participare electorală, care a reflectat dezinteresul unei părţi importante a cetăţenilor faţă de evoluţia societăţii spaniole.

S-a apreciat că acest lucru se va reflecta asupra capacităţii societăţii de a critica şi controla puterea.

Votul spaniolilor pentru stânga a exprimat – a menţionat Almunia - speranţa într-un viitor mai just, sub semnul solidarităţii în Spania.

Unitatea opoziţiei va permite consensul necesar în ampla acţiune de supraveghere a activităţii guvernamentale care trebuie să respecte regulile democraţiei. În acelaşi timp, stânga trebuie să ofere permanent un model alternativ de societate, bazat pe valorile şi idealurile progresului, se menţiona în declaraţie.

Almunia sublinia că se impune cu necesitate o analiză critică, profundă asupra rezultatelor alegerilor, asupra cauzelor şi consecinţelor acestora. Partidul Socialist are nevoie de o reînnoire pe care trebuie s-o iniţieze. Stânga spaniolă trebuie să lanseze, la începutul secolului XXI, un nou proiect, cu idei şi oameni noi. 

Demisia liderului stângii anunţată cu acest prilej a declanşat o criză în interiorul Partidului Socialist în urma căreia trebuie dezbătută orientarea de bază a activităţii politice imediate.

Partidul Popular a beneficiat de un bilanţ economic pozitiv (scăderea şomajului, un buget aproape echilibrat, participarea la moneda europeană comună, euro), ceea ce îi conferea o poziţie favorabilă. Şomajul chiar dacă rămânea la cele mai înalte cote din Europa, a scăzut de la 23% la 15%. Au fost create 1,8 milioane de noi locuri de muncă, ceea ce reprezintă jumătate din totalul locurilor de muncă create în Uniunea Europeană în aceeaşi perioadă.

După cum era de aşteptat bilanţul guvernului Aznar a fost puternic criticat de socialişti. Partidul Socialist l-a acuzat pe Aznar că politica dusă în ultimii ani, şi mai ales privatizările masive în favoarea marilor patroni, prieteni ai premierului, a dus la crearea celor mai mari concentrări de forţe economico-financiare şi mediatice din istoria Spaniei. Această extraordinară concentrare de capital a făcut, potrivit socialiştilor spanioli, “ca celor mai mulţi dintre spanioli să nu le mai rămână decât firimiturile mult trâmbiţatei creşteri economice”. Nici situaţia din şara Bascilor nu a scăpat atenţiei PSOE, care a acuzat Partidul Popular că nu a reuşit să înfăptuiască pacea, în ciuda “mîinii întinse” ETA, prin proclamarea armistiţiului din septembrie ’98.

Deşi Partidul Popular şi PSOE au păstrat o unitate fără fisură faţă de organizaţia separatistă ETA şi terorismul basc, această unitate a fost aruncată în aer după acuzaţiile socialiştilor la adresa premierului spaniol, potrivit cărora acesta utilizează “sângele” vărsat de ETA pentru a câştiga alegerile. Unul din reprezentanţii Partidului Socialist Muncitoresc Spaniol l-a acuzat pe Aznar că recurge la “comerţ cu sânge” pentru a câştiga voturi în ultima etapă a campaniei electorale, afirmaţie ce venea în urma denunţării de către premier a “ambiguităţii opoziţiei socialiste faţă de organizaţia separatistă bască”. În ultimele zile, ale campaniei electorale, Partidul Popular a declarat că socialiştii negociază cu coaliţia separatistă Herri Batasuna (HB braţul politic al ETA), dorind să-şi apropie naţionaliştii moderaţi aflaţi la putere în şara Bascilor. 

Programul electoral al Partidului Popular şi- a propus:

· Investiţia în viitor, pentru a putea fi în acord cu noile idei şi tehnologii ale mileniului trei;

· întărirea monedei euro; 

· o politică care să aibă “în centru-oamenii”; 

· Spania constituţională - bază a viitorului.

Programul electoral lansat s-a centrat pe 5 direcţii strategice: educaţie, inovaţie, comunicaţii, caracteristica unei societăţi dinamice, mediul înconjurător şi cultura.

La prima reuniune a conducerii Partidului Popular după alegeri, Jose Maria Aznar a expus un plan care va sta la baza activităţii partidului în viitorii ani, bazat în linii esenţiale pe: 

· aprofundarea politicii de centru, 

· comunicarea cu societatea, 

· necesitatea întăririi partidului în teritoriu (mai ales în Andaluzia, şara Bascilor, Catalonia şi în alte zone în care partidul este mai slab reprezentat).

Premierul a afirmat că este nevoie de un proces de reînnoire la nivelul partidului sub ideea “A uni fără a distruge” (“Sumar sin destruir”) în efortul partidului de a dialoga cu societatea. Guvernul va trebui “să manifeste un alt nivel de exigenţă”, un dialog permanent cu societatea şi cu toate forţele politice cărora le va oferi un program flexibil, deschis al compromisului politic.

Programul economic va continua creşterea economică, reducerea deficitului public, consolidarea monedei euro în Spania ceea ce ar permite intrarea Spaniei în G7, în rândul naţiunilor dezvoltate.

Cotidianul “Le Monde” remarca faptul că victoria în alegeri a partidului lui Aznar, reflectă apariţia unei noi generaţii de politicieni de centru dreapta, capabili a aplica “noua economie”.

“Financial Times” introducea personalitatea lui Jose Maria Aznar în rândul noilor lideri politici europeni şi îl considera ca lider indiscutabil al centrului–dreapta european.

“Washington Post” şi “New York Times” consemnau victoria unui lider al dreptei moderne, capabil de o bună gestionare a ţării ceea ce a explicat succesul său electoral.

3.4 Jose Maria Aznar – un conservator modern

Conform unui comentariu AFP, Jose Maria Aznar, liderul Partidului Popular şi preşedintele în exerciţiu al guvernului spaniol, câştigătorul alegerilor legislative din Spania, s-a impus după patru ani de guvernare, ca lider politic pragmatic şi serios, chiar dacă nu a căpătat charisma predecesorului său în fruntea executivului de la Madrid, socialistul Felipe Gonzales. La 47 de ani, Jose Maria Alfredo Aznar Lopez – este după cum arată toate sondajele de opinie, politicianul cel mai apreciat de spanioli.

Catolic practicant, căsătorit, tată a trei copii, în calitatea sa de preşedinte al Partidului Popular, dl. Aznar este apreciat în principal pentru conducerea riguroasă imprimată executivului, pentru succesele economice obţinute şi pentru înfăţişarea sa simplă, chiar austeră.

Faptul că este considerat lipsit de charismă îl lasă însă indiferent. “Nu sunt sclav al imaginii şi nu vreau să fiu. Astăzi, asumarea conducerii politice revine unor lideri mai decişi, mai riguroşi, care vorbesc mai puţin şi acţionează mai mult”, afirmă dl. Aznar însuşi.

Născut într-unul dintre cartierele cele mai bogate ale Madridului- Salamanca - liderul Partidului Popular provine dintr-o familie înstărită, tatăl şi bunicul său fiind unii din prietenii generalului Franco.

A frecventat celebrul colegiu catolic “Pilar”, apoi a urmat studii juridice. După obţinerea unei licenţe în Drept, la 26 de ani, Jose Maria Aznar a optat pentru profesia de inspector fiananciar. A intrat în politică prin aderarea, alături de soţia sa Ana Botella, la Alianţa Populară, înfiinţată de cunoscutul om politic spaniol Manuel Fraga Iribarne, care, în anul 1989, s-a transformat în Partidul Popular.

Mai întâi secretar general al Alianţei Populare din regiunea viticolă La Rioja, apoi deputat, în urma alegerilor din 1982, câştigate de socialişti, devine în 1987 preşedintele regiunii Castillia – Leon.

În 1990, la doar 37 de ani preia conducerea Partidului Popular, care, la acea dată, era “plafonat” la aproximativ 25% din electorat, devenind rapid conştient că fără o modernizare totală, acesta nu va putea înfrânge niciodată Partidul Socialist Muncitoresc Spaniol, al lui Felipe Gonzales.

Câştigă alegerile generale din 1996, obţinând 39% din sufragii, ajungând să guverneze Spania. O dată cu reînnoirea cadrelor, se constată şi o modernizare a discursului politic. Partidul Popular renunţă la vechile idei ale dreptei tradiţionale, dorindu-se, mai ales după 1996, “un mare partid de centru”. 

Această tendinţă s-a accelerat, Partidul Popular prezentându-se acum ca reprezentând “centru reformist”. În paralel, Jose Maria Aznar, unul din ultimii lideri conservatori din cadrul Uniunii Europene, unde în majoritatea ţărilor membre se află la guvernare politicieni de stânga, prezintă adesea procesul de reînnoire a partidului său ca unul demn de urmat de dreapta europeană.

Victoria în alegeri a Partidului Popular la scrutinul actual este considerată de agenţia Reuters “un triumf personal” al lui Jose Maria Aznar. 

Presa spaniolă a salutat “triumful” lui Aznar. Cotidianul liberal “El Mundo” l-a calificat pe premier drept “lider incontestabil al Europei de centru-dreapta” şi a apreciat opţiunea spaniolilor, care au căutat “ceva mai mult decât strălucirea superficială”. Ziarul conservator “ABC” a amintit că “moderaţia şi eficienţa” vor trebui să fie criteriile de bază ale liderului de la Madrid, iar “El Pais” a scris că “cei care s-au grăbit să-l judece pe Aznar vor trebui să îşi reconsidere evaluările”.

E pentru prima dată din 1977 încoace când dreapta spaniolă obţine mai multe voturi decât stânga, iar schimbarea din peisajul politic e de natură să dea de gândit. “Trebuie să administrăm cu grijă această victorie, căci se ştie că victoriile sunt mai greu de administrat decât înfrângerile”, declara înţelept secretarul general al Partidului Popular, Javier Arenas. După această victorie, electoratul rămâne să urmărească şi să monitorizeze cu grijă orice “abuz de majoritate” al puterii.

3.5. Semnificaţii politice ale rezultatelor alegerilor din Spania

· Victoria forţelor de centru-dreapta în Spania are o semnificaţie deosebită pentru posibila reaşezare a raporturilor politice pe plan european, mai ales referitor la regruparea acestora în jurul unui conservatorism modern, eficient. Modelul spaniol pare un model limpede, mai puţin complicat şi mai conectat la noile principii economice impuse de fenomenul globalizării – menit a reabilita forţele de centru-dreapta, discreditate în ultimul timp pe scena politicii mondiale. Rămâne însă în continuare riscul major, prezent în cursul anilor ’90, ale corupţiei sistematice, instituţionale a patronajului financiar, de care actuala putere este acuzată deja. Riscul este cu atât mai mare cu cât majoritatea absolută obţinută de Partidul Popular – deschide calea unei guvernări mai puţin supuse controlului parlamentar al opoziţiei societăţii civile.

· Alegerile generale din Spania au pus în evidenţă tendinţe semnificative de unificare la nivelul forţelor de stânga, care din 1936 nu s-au mai prezentat împreună la alegeri. Alianţa Partidului Socialist Muncitoresc Spaniol – cu Stânga Unită (Izquierda Unida) a reprezentat un moment surpriză al luptei electorale, altfel cam tardivă. Această alianţă a avut un dublu efect: a deschis o breşă istorică în zidul care separa pe socialişti de comunişti în perioada de tranziţie democratică şi a repus în discuţie problema distincţiei între stânga şi dreapta, după o lungă perioadă de orientare centristă a politicii spaniole. Un alt efect important a fost trezirea electoratului de stânga ca şi a celui de dreapta care s-a regrupat rapid.

Negocierile din timpul realizării alianţei au arătat că Stânga Unită s-a opus regulilor de joc propuse de socialişti în campania electorală ceea ce demonstrează că alianţa este dificil de realizat, deşi semnalul poilitic dat a determinat o cotitură, cel puţin în privinţa imaginii stângii.

Demnă de remarcat este deplasarea spre stânga a Partidului Socialist Muncitoresc Spaniol şi este de aşteptat replica ulterioară a curentului centrist din interiorul partidului.

Cert este că stânga spaniolă se află în faţa unor provocări care o obligă la reînnoire şi abilitate politică, eventual după modelul “Stângii pluraliste” de tip francez.

Este posibilă şi spargerea acestei unităţi de acţiune a stângii prin reorientarea spre centru a Partidului Socialist Muncitoresc Spaniol, prin victoria “centriştilor” în cadrul partidului. La fel de importantă este personalitatea politică care va veni la conducerea partidului după demisia lui Joaquin Almunia.

· O problemă decisivă rămâne problema terorismului.

Revocarea armistiţiului declarat de ETA este un eveniment important care a pus în termeni noi problemele din şara Bascilor – acordând un rol important în soluţionarea conflictului instituţiilor democratice din această regiune. Acestea trebuie să renunţe la un naţionalism exclusiv şi să se situeze pe pozitii moderate eficiente.

Consultările populaţiei pe probleme de autonomie, organizate în această toamnă, au determinat o schimbare în discursul preşedintelui basc Juan Jose Ibarretxe – care a imprimat un ton conciliant, instituţional, echidistant. Aceasta reprezintă o şansă în a realiza o contrapondere spiritului de frondă al Partidului Naţional Basc (PNB), Eusko Alkartasuna (EA), Euskal Herritarrok (EH). 

Este nevoie ca instituţiile guvernului să îşi asume responsabilitatea şi să se opună naţionalismului, să rupă definitiv cu cei care aleg violenţa, iar preşedintele guvernului să renunţe la jocul dublu. 

Toate aceste aspecte de ordin politic pun în evidenţă, aşa cum observau comentatorii politici, necesitatea reînnoirii expresiei instituţionale a voinţei reale a poporului basc care a votat pentru pace. Pe de altă parte, partidele naţionaliste trebuie să supună dezbaterii poporului basc – propunerile lor separatiste, să explice când, cum şi de ce doresc suveranitate.

Până la găsirea unei soluţii la situaţia extrem de complexă existentă, riscul terorismului rămâne permanent, punând în situaţii fără ieşire orice guvernare şi democraţia însăşi.

